Падчас размеркавання на зборным пункце з’явіўся марскі афіцэр і стаў агітаваць жадаючых вучыцца ў ваенна-марскім авіяцыйна-тэхнічным вучылішчы. Зачараваны прыгожай формай ваеннага марака, Валянцін не змог устаяць перад такой спакусай і разам з сябрам-земляком Іванам Івашчанкам у канцы лютага ўжо быў у горадзе Пермі. У вучылішчы навабранцаў адразу ж апранулі ў марацкую форму, але замест вучобы яны сталі выконваць розныя гаспадарчыя работы. І толькі праз некалькі дзён паступіла каманда аб іх адпраўцы ў Куйбышаўскую вобласць, у школу марскіх лётчыкаў.